**POZIV ZA STUDENTE**

**Otvoren konkurs Battle of Minds posvećen mladima sa inovativnim idejama**

Drage koleginice i kolege,

Mladi iz Srbije sa preduzetničkim rešenjima za kreiranje održive budućnosti moći će i ove godine da učestvuju u **globalnom programu Battle of Minds** za koji će **prijave na konkurs biti otvorene do 30. juna**. Takmičenje je pokrenuto s ciljem da se studentima i onima koji su diplomirali u prethodnih pet godina pruži **prilika za stvaranje pozitivnih promena i osvajanje vrednih nagrada**. **Najboljima na lokalnom nivou sleduje novčana nagrada ili stručna praksa u kompaniji BAT, dok će pobednici na globalnom nivou dobiti čak 50.000 funti**.

Kompanija **British American Tobacco (BAT)** jednom godišnje organizuje ovo takmičenje u kom naša zemlja učestvuje po četvrti put. Pored Srbije, takmičiće se još 30 zemalja iz celog sveta čiji timovi treba da imaju **najmanje dva**, a **najviše četiri člana**. Zadatak takmičara jeste predstavljanje inovativne ideje za rešavanje *Environmental Social and Governance*, odnosno ESG izazova.

**Četiri ESG izazova**

Nakon što formiraju svoje timove, takmičari treba da odaberu jednu od četiri zadate teme programa, a ove, 2023. godine, to su: **tehnologija**, **ekologija**, **energetika** i **inkluzija**. Potom je potrebno da osmisle i predstave svoje biznis rešenje u PowerPoint ili PDF formatu, a postoji i mogućnost slanja propratnih Excel, Word, JPEG i drugih dokumenata.

**Tehnološki izazov** podrazumeva upotrebu najnovijih tehnologija današnjice, kao što su veštačka inteligencija, proširena i virtuelna stvarnost, u svrhe kreiranja održivijeg sveta. Od održive poljoprivrede do eko ambalaže - takmičari koji odaberu **ekološki zadatak** treba da osmisle šta bi uradili kako bi smanjili emisije ugljen-dioksida. Učesnici zainteresovani za oblast **obnovljive energije** mogu kreirati inovaciju koja bi našu planetu učinila „zelenijom”. Poslednji izazov odnosi se na pronalaženje rešenja za kreiranje **inkluzivne kulture na radnom mestu** kroz primenu tehnologija i inovacija.

**Šta rešenje treba da sadrži?**

Tim treba da pripremi kratak **uvod** o tome ko su njegovi članovi, koji izazov je odabrao i zašto, kao i šta ideja ili proizvod koji je kreirao predstavlja. Potrebno je predstaviti **problem** koji takmičari žele da prevaziđu, a potom i **rešenje**. Bitan segment prezentacije je i **usklađenost proizvoda sa tržištem**, odnosno da li postoje informacije koje ukazuju na potrebu predloženog rešenja.

Učesnici bi kroz **istraživanje** pokazali ko je potencijalna konkurencija ili kako će se industrija koju su odabrali razvijati u budućnosti. Potrebno je uočiti i predstaviti na koji način rešenje doprinosi unapređenju **ESG uticaja**. Takođe, ovaj biznis projekat mora da ima i segment o načinu **finansiranja**. Kao poslednji korak, na red dolaze **detaljne informacije o timu**, odnosno njihove biografije.

Ideje ocenjuju lokalni timovi među kojima su menadžeri kompanije BAT. Pri ocenjivanju, oni će se usredsrediti na kvalitet predložene ideje, prezentacije, ali i liderske veštine takmičara. U slučaju da se rešenje pokaže kao uspešno, tim nastavlja takmičenje na regionalnom nivou, gde predstavlja svoju zemlju.

***Svi zainteresovani se mogu registrovati putem sledećeg linka, gde ujedno mogu saznati više o samom takmičenju -*** [***About the competition***](https://competition.bat-battleofminds.com/how-to-apply)